Na temelju članka 6. stavka 1. Zakona o socijalnoj skrbi („Narodne novine“, br. 157/13, 152/14, 99/15, 52/16 i 16/17) i 34. Statuta Općine Unešić («Službeni vjesnik Šibensko-kninske županije», broj: 10/09 i 05/13), Općinsko Vijeće Općine Unešić, na 19. sjednici, održanoj dana 07. travnja 2017. godine, donosi

**ODLUKU**

**o jednokratnoj novčanoj pomoći roditeljima za novorođeno dijete**

**Članak 1.**

 U cilju poboljšanja natalitetne slike u Općini Unešić te pomoći obitelji za novorođeno dijete, Općina Unešić materijalno pomaže u opremanju svakog novorođenog djeteta s prebivalištem na području općine Unešić.

**Članak 2.**

 Odlukom o jednokratnoj novčanoj pomoći roditeljima za novorođeno dijete (u daljnjem tekstu: Odluka) utvrđuju se uvjeti i način ostvarivanja prava na jednokratnu novčanu pomoć roditeljima za novorođeno dijete (u daljnjem tekstu: novčana pomoć) te visina novčane pomoći.

**Članak 3.**

 Pravo na novčanu pomoć ostvaruje se u novčanom iznosu i to:

- za prvorođeno dijete jednokratno u visini od 2.000,00 kuna,

- za drugorođeno dijete jednokratno u visini od 3.000,00 kuna,

- za trećerođeno i svako daljnje dijete u visini od 5.000,00 kuna.

 Sredstva za isplatu novčane pomoći osiguravaju se u Proračunu Općine Unešić, za svaku proračunsku godinu.

**Članak 4.**

 Pravo na novčanu pomoć mogu ostvariti roditelji pod uvjetom da oba roditelja novorođenog djeteta imaju prebivalište na području Općine Unešić u vrijeme podnošenja zahtjeva.

**Članak 5.**

 Postupak za ostvarivanje prava na novčanu pomoć pokreće se na temelju pisanog zahtjeva oba roditelja novorođenog djeteta s priloženom potrebnom dokumentacijom:

- dokaz o prebivalištu – za dijete;

- izvadak iz matice rođenih ili rodni list – za dijete;

- dokaz o državljanstvu (kopija domovnice, osobne iskaznice ili putovnice) – za oba roditelja;

- dokaz o prijavljenom prebivalištu oba roditelja na području općine Unešić (kopija uvjerenja o prebivalištu ne starije od tri mjeseca);

- kopija kartice tekućeg računa na koji će se izvršiti isplata novčane pomoći;

- dokaz o broju djece (kopija rodnog lista i uvjerenje o prebivalištu ne starije od tri mjeseca).

**Članak 6.**

 Zahtjev iz prethodnog stavka podnosi se u pisanom obliku u roku od šest mjeseci od dana rođenja djeteta za koje se podnosi zahtjev.

**Članak 7.**

 Pravo na novčanu pomoć uskratit će se ukoliko domaćinstvo u kojem podnositelji zahtjeva prebivaju, duguje prema općinskom proračunu općine Unešić po bilo kojoj osnovi.

**Članak 8.**

 Korisnik prava na novčanu pomoć obvezuje se vratiti primljenu novčanu pomoć iz članka 3. ove Odluke ukoliko u roku od 5 godina od dana isplate novčane pomoći promjeni prebivalište s područja općine Unešić i u tu svrhu obvezuje se potpisati Izjavu o suglasnosti za povrat primljenih sredstava.

 Radi ostvarenja obveze iz stavka 1. ovog članka, korisnik prava na novčanu pomoć dužan je Općini Unešić prijaviti činjenicu promjene adrese prebivališta koja utječe na ostvarivanje prava propisanih ovom Odlukom u roku od 30 dana od dana nastanka promjene.

**Članak 9.**

 Novčana pomoć se isplaćuje na broj tekućeg računa roditelja navedenog u zahtjevu roditelja.

**Članak 10.**

 Danom stupanja na snagu ove Odluke, stavlja se izvan snage Odluka o jednokratnoj pomoći za novorođeno dijete („Službeni vjesnik Šibensko-kninske županije“, broj: 02/10).

**Članak 11.**

 Ova odluka stupa na snagu osmog dana od dana objave u „Službenom vjesniku Šibensko-kninske županije“.

KLASA: 551-06/17-01/19

URBROJ: 2182/07-17-01

Unešić, 07. travnja 2017.

**OPĆINSKO VIJEĆE**

**OPĆINE UNEŠIĆ**

 **PREDSJEDNIK:**

 **Ante Božić, v.r.**